1Wi ndang ndang fɛt ka mɛkiri nde, Jésus nɛ̂ Mesi, mbwa nɛ̂ bem pɛ Sɔ. Mɛgi, wi ndang ndang fɛt ka ngoy Sɔ, Bafa, mbwa ngoya hio bem pɛa fin. 2Ka ɔ ngoya Sɔ, nɛ ka ɔ ha dea mɔ lɛm nɛ hio mbonga pɛa, yo nɛ̂ ɛngi ka begbasi ha ɔ nde, ɔ ngoya hio bem pɛ Sɔ. 3Nɛ ka ɔ pam hio mbonga pɛ Sɔ, ɛngi osi nde, ɔ ngoya Sɔ. Nɛ hio mbonga pɛa bo nɛ̂ gdingbɛng toy ha zu ɔ na. 4Hazu hio bem pɛ Sɔ fɛt began zu mɔ nzan fɛt. Ka ɔ mɛkara Jésus-Christ, ɔ gana zu mɔ nzan kari. 5Nge wi ka began zu nzan, o nde? Yo sɔna nɛ̂ wi ka mɛkiri nde, Jésus nɛ̂ Bewei pɛ Sɔ. 6Jésus-Christ tɛa ha pɛ ɔ nɛ wal mɔ bwa: Li ka ɛ gdumso wɛnɛ ang, nɛ tɔktɛ wa ka sɛa ha ngimɔ fio pɛa. A tɛ tɛ sɔna nɛ wal li na, ma, nɛ wal li nɛ tɔk fɛt. Nɛ Nzɔy-Sɔtɛ ha kɛa wena, hazu Nzɔy-Sɔtɛ nɛ̂ wan-tɔ tɛwen. 7Mɛgi, yo nɛ̂ mɔ tar ka kɛ wen nde, Jésus nɛ̂ Bewei pɛ Sɔ: 8Nzɔy-Sɔtɛ, li nɛ tɔk. Hio mɔ tar fɛt ha kɛa ndangtɛ wen ɛngɛ. 9Ka ma wi kɛ wen hazu mɔ ka wɛnɛ zɔka, ɔ ha mɛkara yo. Ma, wen ka Sɔ kɛ, yo nɛ zioa pen pɛ wi. Yo nɛ̂ Sɔ ha kɛ wen hazu Bewei pɛa. 10Mɛgi, wi ka mɛkiri Bewei pɛ Sɔ, a ingɔ ha zang sila wa nde, wen ka Sɔ kɛa nɛ̂ tɛwen. Ma, wi ka mɛkiri Sɔ na, a baa Sɔ tuka wan-tɔ dalo. Hazu a tɛ mɛkiri wen ka Sɔ kɛa hazu Bewei pɛa na. 11Nɛ Sɔ kɛa wen nde, wɛnɛ haa tunɔ kpoo ha ɔ kari, nɛ ɔ kpaa tunɔ ɛngɛ nɛ wal Bewei pɛa. 12Wi ka de sɔy hinɛ Bewei pɛ Sɔ, a kpaa tunɔ kari. Ma, wi ka de sɔy hinɛ Bewei pɛ Sɔ na, a lɛm kpa tunɔ na. 13Mi ngɛraka takarata ɛngɛ ha ɛnɛ ka mɛkara ling Bewei pɛ Sɔ tuka nde, ɛnɛ aing nde, ɛnɛ kpaa tunɔ kpoo kari. 14Ka ɔ gɔ ha kɔ Sɔ ma mɔ, ka lɛm nɛ mɔ ka wɛnɛ ngoya, ɔ gde tazu ɔ ha tɛ wa nɛkpasa nde, a beze gɔamɔ pɛ ɔ. 15Tuka ɔ ingɔ nde, Sɔ ha zea gɔamɔ pɛ ɔ, mɛgi ɔ ingɔ fin nde, ɔ kpaa mɔ ka ɔ gɔ ha kɔ wa kari. 16Ka ma wi zɔka ya wa ha dea ma gdangamɔ, ka lɛm nɛ fio ha li Sɔ na, lɛma nde, wɛnɛ agɔ Sɔ, nɛ Sɔ beha tunɔ ha wi ɛngɛ. Wen ɛngɛ nɛ̂ sɔna hazu hio gdangamɔ ka lɛm nɛ fio ha li Sɔ na. Ma, ma gdangamɔ ang ka lɛm nɛ fio ha li Sɔ. Mi tɛ tɔ nde, ɛnɛ agɔ Sɔ hazu hio wi ka dea tili gdangamɔ mɛgi, na. 17Kpasawen, tili gdanga deamɔ fɛt, yo nɛ̂ gdangamɔ ha li Sɔ. Ma, hio ma gdangamɔ ang ka lɛm nɛ fio ha li Sɔ na. 18Ɔ ingɔ nde, hio wi ndang ndang fɛt ka dung nɛ̂ bem pɛ Sɔ, mbwa bhɔn ha dea gdangamɔ na. Hazu Bewei pɛ Sɔ ha pama tɛ mbwa, nɛ gdanga sɔ lɛm gan zu mbwa na. 19Ɔ ingɔ nde, ɔ nɛ̂ hio wi pɛ Sɔ, ma, nzan fɛt dung ha si ziomɔ pɛ gdanga sɔ. 20Ɔ ingɔ nde, Bewei pɛ Sɔ tɛa tɛ ha ɔ mbaramɔ nde, ɔ aing kpasa Sɔ. Ɔ ang ha tɛ kpasa Sɔ hazu ɔ ang ha tɛ Bewei pɛa, Jésus-Christ. Wɛnɛ nɛ̂ kpasa Sɔ, nɛ wɛnɛ nɛ̂ tunɔ kpoo. 21Hio bem pɔm, ka ɛnɛ andari hio gbele sɔ na!